title: ؤرطوڭراف
text: لورطوڭراف تقدر تكون ساهلة ؤلا معقّدة، على حساب سّيستيم د لفونيتيك و لڭرامير ديال لّوغة، ؤ تا على حساب لعوامل تّقافية ؤ سّياسية لي عطاتنا ديك لّوغة ؤ لمعيار ديالها. على حساب مؤسسة سيل إنترناشينل SIL International ديال لّوغات، باش تكون لورطوڭراف فعّالة خاصها تكون مقبولة عند الناس لي خدامين ؤلا غادي يخدمو بيها، ؤ قابلة ل تّخدام من حيت تّناسق مابين لحروف لمكتوبين و لأصوات لمنطوقين ديال لّوغة.